
Ministru kabineta sēdes protokollēmums

Likumprojekts "Par valsts budžetu 2024. gadam un budžeta ietvaru 2024., 2025. un 2026. gadam"

· 1. Atbalstīt iesniegto likumprojektu “Par valsts budžetu 2024. gadam un budžeta ietvaru 2024., 2025. un 2026. gadam” un tā paskaidrojumus.
· 2. Valsts kancelejai sagatavot likumprojektu iesniegšanai Saeimā.
· 3. Iesniedzot Saeimā likumprojektu “Par valsts budžetu 2024. gadam un budžeta ietvaru 2024., 2025. un 2026. gadam”, Valsts kancelejai pievienot tam arī Ministru kabineta 2023. gada 15. augusta sēdes protokola (prot. Nr. 40) 40. §, 42. §, 43. §, 44. § izrakstu un 2023. gada 26. septembra sēdes protokola (prot. Nr. 47) 42. §, 43. § izrakstu.
· 4. Atbilstoši Likuma par budžetu un finanšu vadību 18.¹ panta devītajai daļai, iesniedzot Saeimā likumprojektu “Par valsts budžetu 2024. gadam un budžeta ietvaru 2024., 2025. un 2026. gadam”, Valsts kancelejai pievienot tam Ministru kabineta un Latvijas Pašvaldību savienības vienošanās un domstarpību protokolu.
· 5. Valsts kancelejai likumprojektu “Par valsts budžetu 2024. gadam un budžeta ietvaru 2024., 2025. un 2026. gadam”, tā paskaidrojumus, fiskālo risku deklarāciju un Fiskālās disciplīnas padomes sagatavoto fiskālās disciplīnas uzraudzības ziņojumu iesniegt Saeimā.
· 6. Noteikt, ka atbildīgais par likumprojekta turpmāko virzību Saeimā ir finanšu ministrs.
· 7. Ministrijām un citām centrālajām valsts iestādēm likumprojekta “Par valsts budžetu 2024. gadam un budžeta ietvaru 2024., 2025. un 2026. gadam” izskatīšanai Saeimā otrajā lasījumā:
· 7.1. priekšlikumus iesniegt Finanšu ministrijā termiņā, kādu Saeima noteiks otrā lasījuma priekšlikumu iesniegšanai;
· 7.2. neiesniegt priekšlikumus, kas pasliktina valsts budžeta finansiālo bilanci, izņemot gadījumus, ja Ministru kabinets ir pieņēmis attiecīgu lēmumu.
· 8. Noteikt, ka likumprojektā “Par valsts budžetu 2024. gadam un budžeta ietvaru 2024., 2025. un 2026. gadam” Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” prioritārajam pasākumam “Valsts ieņēmumu dienesta  IT sistēmu pielāgošana un komunikācijas kampaņa vispārējas deklarēšanas nodrošināšanai” paredzēto finansējumu Valsts ieņēmumu dienests var izmantot pēc attiecīgo grozījumu likumā "Par iedzīvotāju ienākuma nodokli"" pieņemšanas.
·  
· 9. Pieņemt zināšanai, ka prioritārajam pasākumam “Oglekļa ievedkorekcijas mehānisma piemērošana Latvijā” finansējums 2024. gadam 1 024 434 EUR, 2025. gadam 1 353 968 EUR un 2026. gadam 1 336 246 EUR apmērā ir plānots Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana”, tai skaitā ar tā ieviešanu saistīto amata vietu izveidei (2024. gadam 7 amata vietas, 2025. gadam 11 amata vietas un 2026. gadam 16 amata vietas). Atbilstoši pieņemtajiem lēmumiem par nacionālo kompetento iestādi oglekļa ievedkorekcijas mehānisma ieviešanai minētais finansējums un amata vietas tiks pārdalīts attiecīgajai institūcijai.
· 10. Pieņemt zināšanai, ka Tiesībsarga birojs, Nacionālā elektronisko plašsaziņas līdzekļu padome un Konkurences padome atsevišķu atbalstīto prioritāro pasākumu īstenošanas nodrošināšanai paredz izveidot jaunas amata vietas, sākot ar 2024. gadu, tajā skaitā:
· 10.1. Tiesībsarga birojā 4 amata vietas budžeta programmā 01.00.00. “Tiesībsarga birojs” prioritārā pasākuma “Diskriminācijas novēršanas struktūrvienības izveide atbilstoši Nacionālajai pozīcijai” ietvaros;
· 10.2. Nacionālajā elektronisko plašsaziņas līdzekļu padomē 2 amata vietas budžeta resora “47. Radio un televīzijas regulators” programmā 01.00.00 “Nozares vadība” prioritārā pasākuma “NEPLP monitoringa kapacitātes stiprināšana” ietvaros.
· 10.3. Konkurences padomē 8 amata vietas Ekonomikas ministrijas budžeta apakšprogrammā 26.02.00 “Konkurences politikas ieviešana”, tajā skaitā 2 amata vietas prioritārā pasākuma “Atbalsta nodrošināšana Eiropas Komisijai, izmeklējot digitālo platformu izraisītos konkurences ierobežojumus” ietvaros un 6 amata vietas prioritārā pasākuma “Atbalsta sniegšana publiskajiem pasūtītājiem karteļa vienošanās rezultātā nodarīto zaudējumu atgūšanā” ietvaros.

